२०११ की भारत की जनगणना के अनुसार इस ग्राम की कुल जनसंख्या १३५, तथा साक्षरता दर ९७.०१% है। विषम भौगोलिक परिस्थितियों के कारण यहाँ लोग केवल ग्रीष्म ऋतु के समय ही निवास करते हैं। वर्ष १९०१ की जनगणना में इस ग्राम की जनसंख्या १७३३ थी, तथा तब यह अल्मोड़ा जनपद के सबसे बड़े ग्रामों में एक हुआ करता था। कुमाऊँ-तिब्बत व्यापार मार्ग पर स्थित होने के कारण यहां प्रमुखतः इस क्षेत्र में व्यापार करने वाले भोटिया व्यापारी ही रहा करते थे। मिलम से ऊंटाधुरा होते हुए तिब्बत के ज्ञानमा तथा गरतोक नगरों तक पहुंचा जा सकता था। १९६२ भारत-चीन युद्ध के बाद यह व्यापर समाप्त हो गया, और यहाँ के अधिकतर निवासी निचले क्षेत्रों को प्रवास कर गए।